Kitba ta' Dinah Seguna L-Awtorità Żvediża għall-Pensjonijiet qed titlob li l-€240 miljun fi flus ta' pensjonanti li spiċċaw fil-Falcon Funds, li tiegħu Tonio Fenech huwa direttur, ikunu rritornati lura lill-pensjonanti li investewhom. Dan il-fond fih 2.6 biljun Krona Żvediża (madwar €240 miljun) irid jieqaf jaħdem mill-Iżvezja fid-dawl li l-awtorità kkonkludiet li l-flus fih għaddew b'mod allegatament frodulenti. L-isforzi tal-Aġenzija Żvediża jistgħu jsiru għax Falcon Fund se jsibha diffiċli jkompli jbigħ l-assi tiegħu f'dan il-pajjiż. Mal-gazzetta KullĦadd , il-ġurnalista Żvediża Sara Recabarren qalet li l-każ "mhux se jieqaf hawn u huwa ta' interess li wieħed isegwi kif se jiżviluppa." Fil-korrispondenza li ntbagħtet lil Tonio Fenech u li għandna kopja tagħha, l-aġenzija titkellem b'mod ċar. "L-Aġenzija se tikkuntattja lil Falcon Funds biex tinforma lil Falcon Funds biex ikun miftiehem il-proċess ta' kif isir il-ħlas lura," intqal f'punt sitta ta' din l-ittra. Saħansitra l-aġenzija żiedet li tippretendi l-koperazzjoni sħiħa biex dan isir b'mod immedjat u trasparenti. Iżda, l-eks Ministru Tonio Fenech, qal li f'dan l-istadju Falcon Funds mhux se jirritornaw flus lura għaliex se jieħdu passi legali peress li mhux jaqblu li tefgħuhom 'il barra. Il-ġurnalista Żvediża tenniet li hija sitwazzjoni difficli li se jkollhom iħabbtu wiċċhom magħha l-pensjonanti Żvediżi u dan sakemm il-każ jingħalaq definittivament. Qalet li fost ċerti pensjonanti teżisti wkoll il-biża' li jistgħu jitilfu flushom. Kien aktar kmieni dan ix-xahar li kien żvelat kif Falcon Funds, fond li tiegħu Tonio Fenech huwa direttur, kien suġġett t'investigazzjoni mill-Aġenzija Żvediża ghall-pensjonijiet. Dan dwar il-mod irregolari li bih għaddew fondi ta' pensjonanti għall-Falcon Funds ta' Fenech minn fond privat. Id-dubji qamu dwar kif minn uffiċini f'Konsumentkraft ibbażat f'Alicante fi Spanja kienu qed isiru telefonati minn persuni mingħajr esperjenza li bdew iħarju pensjonanti Żvediżi jpoġġu flushom fil-fond ta' Tonio. Dan seħħ permezz ta' tattiċi deskritta bħala frodulenti.